P. Hrušovský, podpredseda NR SR: (2002-02-12):
R. Hofbauer, poslanec: Vážený pán predsedajúci, vážení páni ministri, v rámci prvého čítania k tomuto návrhu zákona som sa nevyjadroval, pretože išlo o posunutie do druhého čítania. Využívam preto túto možnosť v súčasnosti. Nepredkladám pozmeňujúce návrhy a neuplatňujem ani údajné možné vyjadrenia vo výbore Národnej rady, v ktorom sa nachádzam, pretože sa nachádzam vo výbore pre ľudské práva a národnosti a prevažná väčšina ekonomických a hospodárskych zákonov do tohto výboru sa, prirodzene, nedostáva. Takže dovoľte predovšetkým pohľad z trošku inej strany, ako je to taxatívne menovanie zo strany ministerstva financií. V prvom rade ma prekvapuje, že ministerstvo financií k takémuto zneniu zákona pristupuje v čase, keď tu nie je prítomná poslankyňa a bývalá ministerka financií Brigita Schmögnerová. Vyjadrovala sa pochvalne o tom, že výber daní sa oproti predchádzajúcim obdobiam výrazne zlepšil. Súčasne v tom istom období predkladá návrh zákon tento rezort, ktorý, zdá sa,  dokumentuje opak. Takže v tomto smere jestvuje jednoznačná disproporcia. Jednoznačnú disproporciu vidím aj v tom, že sa dáva do súvislosti, že na Slovensku je tým viac slobody, tým viac zákona, tým viac práva a tým viac demokracie, čím je viac súdov a sudcov, čím je viac advokátov, právnikov a exekútorov, čím je viac úradov a úradníkov, zákonov a ich novelizácií a čím je viac inštitúcií sledovania, ktoré sú oprávnené sledovať občanov. Zrátajme si, vážení prítomní, kto všetko v súčasnosti už môže  občanov na Slovensku sledovať. V minulom režime to bolo vcelku jednoduché – polícia, Štátna bezpečnosť a hotovo. Teraz je to rozviedka Slovenskej informačnej služby aj kontrarozviedka Slovenskej informačnej služby, vojenská rozviedka i vojenská kontrarozviedka, Policajný zbor, Železničná polícia, v rámci toho Policajného zboru sú to slávne inštitúty pre obzvlášť závažnú trestnú činnosť, ktorá doručuje doporučené zásielky alebo obsielkové zásielky do bytu a do bydliska adresátov pomocou trhavín. Ďalej je to finančná polícia, colná polícia a teraz sa ide zriaďovať daňová polícia. Nuž neviem, aký je váš názor na to, či tento reťazec, ktorý sa množí a narastá, dokumentuje viac slobody, viac zákona, viac práva a viac demokracie. Ja som presvedčený, že je to presný opak, pretože ak by jestvovali kvalifikované, kvalitné a dôveryhodné inštitúcie, tak ich stačí málo a fungujú. A ak niečo nefunguje, tak tá nefunkčnosť sa nevyrieši tým, že vznikajú nové úrady a nové odvetvia, ktoré navyše ešte nie sú zavesené pod vládu a priamo pod vládnu exekutívu, ale nachádzajú sa kdesi bokom. Čo mám na mysli. Nedávno sme si mali možnosť vypočuť podpredsedu vlády pre ekonomiku pána Mikloša, ktorý sa odvolával na to, že v súvislosti so skrachovaným B.M.G. INVEST-om a  Horizontom Slovakia vláda tam nemala čo v právomoci, pretože to podliehalo pod Úrad finančnej kontroly. Nuž tak Úrad finančnej kontroly akým spôsobom existuje? Ten sa vznáša vo vákuu? Ten istý Úrad finančnej kontroly sleduje alebo má právomoc nad strediskami cenných papierov, ktoré kupčia s akciami spoločnosti jedna radosť, viď VSŽ akcie, o ktorých sa teraz vo vládnom kabinete dohaduje, či je za to vinovatý Mikloš alebo Harach. Verejnosť to nezaujíma. Jednoducho tento inštitút a tento mechanizmus nefunguje. Ďalej, otázka bankového dohľadu. Možno sa zdá, že nesúvisí to s týmto zákonom, ale súvisí to, pretože to je celé súkolie finančného mechanizmu tohto štátu, ktoré ako keby sa zdanlivo vysúvalo spod kompetencie vlády, ako keby sa nachádzalo kdesi inde. Pokiaľ ide o bankový dohľad, na pohľad zdá sa, že vláda je tam úplne mimo obliga, keď Devín banka úplne pokojne skrachuje, keď predtým z rozhodnutí krokov vlády sa tam naleje 12 mld. a banka sa vyparí a vyvalí sa horeznačky aj s týmito peniazmi. Zdá sa, že je v úplnom poriadku, keď bratislavská banka SKB, teda Slovenská kreditná banka, ktorá  existuje z vôle Demokratickej strany, KDH a DÚ pri mestskom zastupiteľstve, sama do seba preliala 370 mil. prostriedkov z mestských obligácií a vzápätí na to skolabovala. Primátor Moravčík a mestskí poslanci tiež sa tvária, že je všetko v poriadku, 370 mil. sa vyparilo a občan sa môže čudovať. Takže my tuná ťažko môžeme hovoriť o princípe slobody, zákona a práva za stavu, že funguje takýto systém chodu správy financií v tomto štáte. Ja teraz nebudem hovoriť o ministerstve financií separátne, ale správe financií v tomto štáte. Vo veľkej miere sa stotožňujem s tým, čo tuná odznelo od pani poslankyne Sabolovej. Ja osobne silne pochybujem, že zavedením nového úradu, novej inštitúcie – Úradu daňového preverovania – zásadným spôsobom sa posunie dopredu to, čo nefunguje, ak to funguje, tak nech mi je odpustené, ale ak sa zriaďuje nový inštitút, tak to znamená, že asi tie predchádzajúce nefungujú alebo nie uspokojivo fungujú. A zriaďuje sa Úrad daňového preverovania a práve na základe iniciatívy ministerstva financií. Stotožňujem sa s tým, čo tuná povedal pán poslanec Delinga, ak ministerstvo financií má vo finančných tokoch kompetenciu, tak potom nech má za to aj právomoci a zodpovednosť. Ale považujem za veľmi problematické a veľmi sporné, aby z daňových orgánov sme vyrobili nové policajné orgány s rovnakou policajnou právomocou, ako majú policajné orgány ministerstva vnútra. Považujem za úplne neprijateľné, aby títo úradníci na základe poverenia od svojich nadriadených mali právo vstupovať komukoľvek a kedykoľvek do obydlí. A tak to aj je podľa tohto návrhu zákona. (Hlasy z pléna.) Ale hej. Môžu vstupovať všade kedykoľvek a akokoľvek. To je  právomoc, ktorá presahuje právomoc Policajného zboru bez rozhodnutia prokuratúry, orgánov činných v trestom konaní, bez rozhodnutia súdov. Takže do akej polohy právneho štátu vlastne táto novela zákona nás posúva. Ja sa domnievam, že nás posúva mimo rámca právneho štátu. A silne pochybujem, že prispeje ku zvýšeniu výberu daní, pretože ak by tieto všetky úrady boli funkčné, tak ako by mali byť, tak potom Úrad finančnej kontroly by mal odsledovať a mal by držať ruku nad dianím Strediska cenných papierov vrátane toho, keď Stredisko cenných papierov teraz vymáha pod vyhrážkou exekúcií poplatky za vedenie akcií, ktoré už desať rokov sú mŕtve. To považujem takisto za nehoráznosť, takisto ak nefunguje bankový dohľad nad bankami a banky pokojne skolabujú aj s finančnými prostriedkami, ktoré predtým tam boli naliate. Takže, dámy a páni, pripájam sa k tým skeptickým názorom alebo k tým názorom opatrných, ktoré tuná odzneli už predo mnou, či už zo strany pani poslankyne Sabolovej alebo pána poslanca Delingu, že vytvorenie nového úradu v tejto sfére s policajnými právomocami, ktorý nepodlieha ani vláde, pretože má podliehať Daňovému riaditeľstvu, ani Policajnému zboru, ani ministrovi vnútra, sa mi nejaví ako vecne odôvodnené a ústavne podložené, pretože ide o zásah do ústavných práv občanov. Vznik nových úradov a nových pracovných miest, domnievam sa, súvisí s faktorom zvolebnievania sa, s potrebou vzniku nových úradov, nových zamestnancov štátnej správy, nových zamestnancov verejnej správy a v podstate s potrebou ich personálnej stabilizácie. A to je presne to, čo poslanci, ktorí tvrdia o sebe, že sú pravicoví, by nemali podporovať. Ďakujem za pozornosť.